李侍御河北使回至東京相訪
作者：劉長卿
朝代：唐

paragraphs: 故人南臺秀，夙擅中朝美。
擁傳從北來，飛霜日千里。
貧居幸相訪，顧我柴門裏。
却訝繡衣人，仍交布衣士。
王程遽爾迫，別戀從此始。
濁酒未暇斟，清文頗垂示。
回瞻驄馬速，但見行塵起。
日暮汀洲寒，春風渡流水。
草色官道邊，桃花御溝裏。
天涯一鳥夕，惆悵知何已。